ט"ז בחשוון תשע"ה

09 בנובמבר 2014

**3950**

#### לכבוד

יו"ר הכנסת, ח"כ אדלשטיין יולי יואל

אדוני היושב ראש,

אבקש להעלות על סדר יומה של הכנסת הצעה דיון מהיר בנושא:

מצבו של מתחם גני הילדים בכפר אל אטרש שבמועצה אזורית אל קאסום

דברי הסבר:

בשבוע שעבר ערכתי סיור במספר ישובים בדרום הארץ. במהלך הסיור נחשפתי על ידי אחד התושבים למצב המזעזע של מתחם הגנים בכפר הבדואי אל אטרש השייך למועצה אזורית אל קאסום. הזדעזעתי לשמוע על הסביבה בה שוהים הילדים במהלך היום: עכברים, עקרבים, ג'וקים, חוטי חשמל חשופים, מים מטפטפים מהתקרה, רצפה וקירות מקולפים ארבעה תאי שירותים לכ-250 ילד, הם רק חלק מהבעיות הקיימות במתחם. בנוסף, הוצגה לי תמונה בה מוצגים שלושה נחשים ארסיים אותם הם לכדו במתחם לפני כחודש.

לאחר מספר פניות של תושבי המקום למועצה, שלא זכו למענה ראוי, פנו התושבים לבית המשפט בנושא. בית המשפט חייב את המועצה לפתור את הבעיות במתחם הגנים תוך כחודש ימים. לפני מספר שבועות המועצה ביקשה מבית המשפט ארכה של חודש ימים לטיפול בנושא. התאריך החדש שנתן בית המשפט הוא 27.11.14. נכון להיום, המתחם נשאר באותו מצב ולא החל בו שום טיפול. לצערי הרב לא נראה כי המועצה תצליח לעמוד בתאריך היעד אותה קבע בית המשפט. חשוב לציין שבדיון שהתקיים בבית המשפט אמרה נציגת משרד החינוך כי הם מודעים למצב הקטסטרופלי של המתחם ושהם העבירו למועצה תקציב ייעודי לשיפוצו.

בשל התנהלות המועצה בטיפול בנושא והעבודה שבעוד כשבועיים וחצי יגיע תאריך היעד שנקבע על ידי בית המשפט אבקש לקיים דיון מהיר בנושא בוועדת החינוך של הכנסת.

בכבוד רב,

חברת הכנסת גמליאל גילה